DS «Dronningen»

DS «Dronningen» (kallesignal JVPQ / LDGY) var et passasjer- og lasteskip (kystruteskip) som ble overlevert Arendals Dampskibsselskab (ADS) i 1894. Skipet var byggnummer 12 ved Fevigs Jernskibsbyggeri i Grimstad, og kjøpesummen var 284 000 kroner. Skipet gikk i rute mellom Bergen og Kristiania frem til 1940, da hun ble solgt til Det Helgelandske Dampskibsselskab (HDS) i Sandnessjøen. DS «Dronningen» gikk nå i ruter på Helgelandsskysten, og i 1945–1946 var hun også avløserskip i hurtigruten. I 1948 ble skipet kjøpt av et gresk rederi og satt inn i lokaltrafikk mellom øyene i Egeerhavet. I 1962 ble skipet nedrigget, og i 1963 ble hun hugget opp.

 Historie 
DS «Dronningen» ble tegnet av Randulf Hansen og overlevert Arendals Dampskibsselskab i juni 1894. Skipet ble satt inn på kystpostruten mellom Bergen og Kristiania, hvor Arendals Dampskibsselskab samseilte med Det Stavangerske Dampskibsselskab (DSD). 12. august 1921 grunnstøtte hun ved Wittingskjær i nærheten av Mandal, men ble trukket av skjæret av Det Bergenske Dampskibsselskabs DS «Neptun».

I november 1940 ble skipet solgt til Det Helgelandske Dampskibsselskab i Sandnessjøen for 467 000 kroner. Skipet beholdt navnet, men ble sendt til Pusnes mekaniske verksted i Arendal for ombygging og modernisering. DS «Dronningen» ble satt inn på ruten Trondheim – Harstad som erstatning for DS «Ranen» som hadde unnsluppet den tyske okkupasjonen, og var i Storbritannia. Sammen med Det Nordlandske Dampskibsselskabs (NDS) DS «Skjerstad»s Tromsø-rute ble Trondheim – Harstad-ruten integrert i hurtigruten i 1941. I 1942 ble skipet ombygget og fikk ny innredning ved Trondhjems Mekaniske Værksted (TMV). Fra mai til september 1945 lå skipet ved Trondhjems Mekaniske Verksted for klassifisering og fornyelse av sertifikatene. I oktober 1945 ble skipet leid av Røde Kors, og gjorde to turer til Øst-Finnmark. Fra 25. november 1945 til desember 1946 var skipet utleid til Vesteraalens Dampskibsselskab (VDS), og gikk i hurtigruten mellom Trondheim og Tromsø mens DS «Finmarken» var på verksted.

I januar 1947 ble DS «Dronningen» lagt i opplag i Meisfjorden i påvente av salg. I oktober 1947 ble skipet kjøpt av Ole T. Flakke fra Kristiansund, som i januar 1948 videresolgte skipet til det greske rederiet Haralambos Typaldos i Pireus for 12 000 britiske pund. Hun ble omdøpt til «Ionion» og satt inn i lokalruter mellom øyene i Egeerhavet. I 1962 ble skipet nedrigget, og i 1963 ble hun hugget opp (noen kilder hevder at skipet fortsatt var registrert i Hellas i 1985).

 Skipet 
DS «Dronningen»s tonnasje var ved levering 661,5 bruttoregistertonn og 400,12 nettoregistertonn. Etter ombyggingen i 1940 var tonnasjen 672 bruttoregistertonn og 381 nettoregistertonn. Ved denne ombyggingen ble også klipperbaugen redusert, og baugspydet fjernet. Lasting og lossing foregikk ved hjelp av kraner forut og akter. Hovedmaskinen var en trippel ekspansjon dampmaskin med arbeidstrykk 175 psi, bygd ved Bergen Mekaniske Verksted. Oppgitt ytelse var 750 ihk (indikerte hestekrefter), og 133 nhk (nominelle hestekrefter), noe som ga en toppfart på 12 knop. I 1907 hadde hun passasjersertifikat for 423 passasjerer i innaskjærsfart, og 250 passasjerer i kystfart. Samme år besto besetningen (i tillegg til kapteinen) av 7 i forpleining, 4 offiserer, og 14 dekks/maskinfolk.

 Se også 
Liste over hurtigruteskip

 Litteratur 
 Dag Bakka jr. – Hurtigruten, sjøveien mot nord (side 138). Seagull Publishing 2003 – ISBN 82-91258-17-1
 Mike Bent – Coastal Express: The Ferry to the Top of the World (engelsk) (side 106, 138). Conway Maritime Press Limited, 1987. ISBN 0 85177 446 6
Aarbog for Norges handelsmarine 1907 (side 132) - Sjøfartskontoret, Kristiania 1908. 

 Eksterne lenker 


 Hurtigrutemuseet – DS Dronningen Besøkt 16. oktober 2009

 Omfattende uoffisiell side om hurtigrutene Besøkt 3. desember 2008
 Tysk side om hurtigrutene Besøkt 3. desember 2008
 Mike Bents hurtigruteside – DS Dronningen (engelsk) Besøkt 3. desember 2008
 ADS – Flåteliste 1857–1969. (engelsk) Besøkt 28. august 2009

Kategori:Hurtigruteskip
Kategori:Arendals Dampskibsselskabs skip
Kategori:Norske dampskip
Kategori:Skip fra 1894
Kategori:Skip sluttseilt 1963
Kategori:Skip bygget i Norge
Kategori:Artikler i sjøfart-prosjektet